Începând de astăzi, 31 martie 2024, România a aderat la spațiul Schengen, maritim și aerian. Acest lucru înseamnă că la sosirea pe aeroporturi și în porturi dintr-un alt stat membru Schengen, cetățenii nu vor mai trece prin controlul suplimentar al documentelor.
De astăzi, 31 martie, românii care merg în țările Schengen nu mai sunt supuși controlului de frontieră la aeroporturi și porturi. Mai exact, vor putea merge direct la porțile de îmbarcare, fără verificarea documentelor de călătorie la punctele de control ale Poliției de Frontieră. Vor rămâne însă filtrele pentru controlul la bagajelor.
Călătorii către țări din spaţiul Schengen vor avea nevoie de aceleaşi documente ca şi până în prezent. Diferenţa constă în faptul că nu vor mai exista controale asupra documentelor de către Poliţia de Frontieră la ghişeele special amenajate. Documentele vor fi prezentate doar la solicitarea poliţiştilor de frontieră aflaţi în aeroporturi şi porturi.
Vor exista totuși controale în baza unei analize de risc, dacă sunt persoane pe care polițiștii le consideră suspecte, persoane date în urmărire sau sub control judiciar. Poliţiştii vor fi dotați cu telefoane cu softuri speciale cu care vor putea face verificări în bazele de date ale tuturor țărilor Schengen. De asemenea, vor rămâne controalele la bagaje.
Pentru deplasările către state non-Schengen condiţiile de călătorie rămân neschimbate, iar verificarea documentelor se va face la filtrele de control ale Poliţiei de Frontieră.
Statele membre Schengen sunt: Austria, Bulgaria, Belgia, Cehia, Croaţia, Danemarca, Estonia, Finlanda, Franţa, Germania, Grecia, Italia, Letonia, Lituania, Luxemburg, Malta, Olanda, Polonia, Portugalia, Slovacia, Slovenia, Spania, Suedia, Ungaria, dar și Elveţia, Islanda, Norvegia şi Liechtenstein, care nu sunt țări membre ale UE.